Борис Велчев (юрист)
Борис Владимиров Велчев е български юрист и учен, главен прокурор на България в периода 2006 – 2012 г. и съдия в Конституционния съд на България между 2012 и 2021 година. Председател на КС от 2015 до 2021 година. Ректор на Висшето училище по застраховане и финанси (мандат 2021 – 2025 година).

Биография

Произход и образование 
Борис Велчев е роден на 26 април 1962 година в София, България. Син е на дипломата Владимир Велчев, член на ЦК на БКП и на юристката Нина Велчева, внук е на Борис Велчев, бивш член на Политбюро на ЦК на БКП.

Учи в 107 Основно училище „Ламби Кандев“ (сега „Хан Крум“). През 1981 година завършва Английската гимназия в София. През 1987 година завършва висше юридическо образование в Юридическия факултет на Софийския университет „Климент Охридски“, а придобива юридическа правоспособност през 1990 година.

Професионална кариера 
Между 1988 и 1990 година работи в Министерския съвет като съветник в отдел „Правен“. През 1990 година става асистент в Юридическия факултет на Софийския университет. Придобива докторска степен през 1997 г. с дисертация на тема „Имунитетът по наказателно право на Република България“, хабилитира се като доцент през 2002 година, а от 2012 година е професор по наказателно право. През 2015 година придобива научната степен доктор на науките с дисертация на тема „Престъпления против Републиката“.

Преподава Наказателно право и Международно наказателно право в Софийския университет „Св. Климент Охридски“ и във Великотърновския университет „Св. св. Кирил и Методий“, където до 2012 година е и ръководител на Катедрата по наказателно-правни науки.

Член е на Консултативния съвет по законодателството при XXXIX и XL народно събрание.

Председател е на Правната секция и член на Бюрото на Съюза на учените в България. След това от 2002 до 2006 година на Правния съвет на президента на Република България.

На 19 януари 2006 година е избран за главен прокурор на България като единствен кандидат и с одобрение 23 от 25 гласа на членовете на Висшия съдебен съвет. От 23 февруари 2006 до 31 октомври 2012 година е главен прокурор.

От 15 ноември 2012 година Велчев е съдия в Конституционния съд. Председател е на Конституционния съд от 15 ноември 2015 година, като на 14 ноември 2018 година е преизбран за втори мандат. Мандатът му като член на КС, а и като председател изтича на 15 ноември 2021 година.

На 6 декември 2021 г. е избран с 4-годишен мандат за ректор на Висшето училище по застраховане и финанси.

Борис Велчев е сред първите юристи в България, които се обявяват категорично за падането на имунитета на магистрати и депутати.

Владее английски и руски език.

Борис Велчев е превеждал от английски език романи на Греъм Грийн и други.

Библиография 

 „Проблеми на наказателната политика в република България" ISBN 9789542811466 (2012 г.; издателство Сиела)
 „Престъпления против републиката" ISBN 9789542815990 (2014 г.; издателство Сиела)
 „Престъпления от частен характер" ISBN 9789542816607 (2015 г.; издателство Сиела)
 „Международно наказателно право" ISBN 9789542817208 (2015 г.; издателство Сиела)
 „Робството и българското наказателно право" ISBN 9789542820185 (2016 г.; издателство Сиела)
 „Обществената опасност и българското наказателно право" ISBN 9789542823537 (2017 г.; издателство Сиела)
 „По някои въпроси на обстоятелствата, изключващи обществената опасност в НК" ISBN 9789542836667 (2021 г.; издателство Сиела)

Източници

Външни препратки 

 Борис Велчев  – официална страница на Конституционния съд
 

Български юристи
Главни прокурори на България
Конституционни съдии в България
Възпитаници на Първа английска езикова гимназия
Възпитаници на Юридическия факултет на Софийския университет
Преподаватели в Юридическия факултет на Софийския университет
Преподаватели във Великотърновския университет
Български преводачи на англоезична литература
Родени в София